כאב ראש הוא מסוג הכאבים הטורדניים והממושכים שמחייב אותנו לא פעם להמשיך לתפקד כרגיל על אף נוכחותו. בעוד הנטייה הטבעית של רובנו היא לפנות בראש ובראשונה לפתרון הכימי והמיידי, הטבע מספק לנו שלל אפשרויות לטיפול בכאבי ראש ומיגרנות שמקורם בלחץ, התייבשות או סינוסיטיס. כיצד ארומתרפיה מקלה על כאבי ראש ומה מציעה הנטורופתיה לסובלים מכאבים? חמש שיטות טבעיות במדריך אחד.
ארומתרפיה היא שיטת ריפוי שמבוססת על טיפול בניחוחות בעזרת שמנים אתריים. לכאבי ראש מציעה ארומתרפיה טיפול באמצעות שמן לבנדר שידוע ביכולתו להרגיע, להקל ולאזן, שמן רוזמרין בעל סגולות ממריצות ומרעננות ושמן מנטה שידוע כמקרר ומשפר את תפקוד מערכת העיכול.
מה עושים? הרטיבו את האצבעות בטיפה או שתיים של שמן אתרי מלבנדר, מעורבב בשמן נשא כמו שמן חמניות, ועסו את הרקות בתנועות מעגליות; חיזרו על הפעולה בשקעים שבצדי העיניים, מאחורי האוזניים ומעל העורף. לטיפול בכאב שמקורו בגתות, נסו את אותו תהליך עיסוי תוך שימוש בשמן אתרי של אקליפטוס או גולתריה. לכל סוגי כאבי הראש, נשמו עמוק תערובת שמנים של לבנדר, רוזמרין ומנטה.
הצמח המקובל ביותר לטיפול ומניעת מיגרנות הוא החרצית, שנחשב כצמח שחוסם עודפי הפרשה של סרוטנין - מעביר עצבי. בשלבים הראשונים של המיגרנה, מתכווצים כלי הדם והסרוטנין משתחרר. החרצית יכולה לעזור למנוע זאת באמצעות הרחבת כלי הדם.
מה עושים? לעיסת עלה אחד או שניים ליום היא אחת השיטות למניעת התופעה, אולם פעולה זו עלולה לגרום להופעתם של כיבים בפה. כתחליף לעלים, ניתן להשתמש בגלולות. כאבי ראש שמקורם בלחץ יגיבו היטב לחליטה של ולריאן בשילוב קערורית ופסיפלורה שלוש פעמים ביום.
טיפול בעיסוי יכול להקל על לחצים ומתחים בשרירי הראש, הצוואר והכתפיים. עסו את הקרקפת במשך עשר דקות באופן הבא: הניחו את שתי האמות על המצח, בקו השיער. הניעו את האצבעות תוך הפעלת לחץ קל לעבר הקודקוד. חיזרו על התנועה בכל פעם בנקודה אחרת לאורך קו השיער, במרחקים של כ- 1 ס"מ, עד אשר תגיעו לרקות. לאחר מכן, הניעו את האצבעות בתנועות סיבוביות למשך מספר דקות והביאו את אגודליכם לבסיס הגולגולת, על קו השיער, ועסו את שני צידי הראש כלפי מעלה, לעבר הקודקוד, כדי לשחרר מתחים.
לתזונה נכונה יש חשיבות רבה ביותר בכל הקשור לטיפול בכאבי ראש ומיגרנות. הרגלי התזונה שלנו יכולים למנוע פעמים רבות את התפרצות הכאב או המיגרנה הבאה. חשוב להכיר אילו מזונות יכולים להקל וממה מומלץ להימנע. בין המזונות המזוהים לעיתים עם כאבי ראש נמנים השוקולד, גבינות בשלות, בשר מעובד שמכיל נתרן חנקתי ויין אדום. במזונות אלו מצויים אמינים שגורמים להיצרות כלי דם באמצעות שחרור הורמוני סטרס. גם ויתור על פירות הדר ועגבנייה המכילים מרכיב חומצי או סוכר וקמח לבן יעזור להקלה על כאבי הראש.
אז על מה מומלץ להקפיד? שילוב מזונות המכילים סיבים תזונתיים , ויטמינים ומינרלים בתפריט כמו ירקות כתומים, עלים ירוקים, דגנים מלאים וקטניות בתפריט היומי. וכמובן שתייה מספקת של מים (אישה ממוצעת זקוקה ל-8 כוסות מים ביום וגבר ממוצע זקוק ל- 12 כוסות מים ביום).
מחקרים רבים כבר הוכיחו כי דיקור יעיל יותר מטיפול תרופתי במניעת מיגרנות. מחקר שפורסם בשנת 2010 מצא כי דיקור מסייע לכאבי ראש על ידי גירוי לשחרור משככי כאבים טבעיים. במהלך המחקר נמצא כי רמת הכימיקל הטבעי אדנוזין עלתה בקרב עכברים שנבדקו. כימיקל זה מוכר כנוגד דלקתיות, מטיב עם מערכת הלב, מקל על הפרעות שינה וכמובן – מסייע לטיפול בכאב.